Danmarks tidligere statsminister Anders Fogh Rasmussen kan ende med at være med til at bestemme, hvem der skal modtage Nobels fredspris.

Norges indvandrerkritiske parti Fremskrittspartiet overvejer at pege på Anders Fogh Rasmussen som kandidat til den komité, der hvert år uddeler Nobels fredspris.

Det rapporterer avisen Aftenposten, som kan oplyse, at Danmarks tidligere statsminister og tidligere generalsekretær for Nato er et af omkring 10 navne, der er i spil til nomineringen.

Lederen af Fremskrittspartiets valgkomité, Morten Wold, bekræfter over for avisen, at Anders Fogh Rasmussen er inde i billedet.

- Jeg kan ikke kommentere, hvilke kandidater komitéen arbejder med. Men Fogh Rasmussen er et af flere navne, som er i spil, siger Morten Wold.

Eksperter spurgt til råds

Nobelkomitéen, som består af fem personer, vælges af det norske stortings valgkomité. Fremskrittspartiet har ret til at levere et bud på et af de fem medlemmer i komitéen, og det er altså her, at en eventuel nominering af Anders Fogh Rasmussen er kommet på tale.

Nobels fredspris Nobels fredspris er en af de fem priser som blev oprettet af svenskeren Alfred Nobel, der døde i 1896. Den uddeles af Den Norske Nobelkomite. Prisuddelingen foregår hvert år i december på Oslo Rådhus.

Ifølge Aftenposten har Fremskrittspartiet spurgt en række eksperter til råds i processen med at undersøge Anders Fogh Rasmussens økonomiske og politiske aktiviteter - blandt andet for at se, om han kan være belastet af sin politiske fortid.

Morten Wold bekræfter, at der har været dialog mellem Fremskrittspartiet og Anders Fogh Rasmussen.

Den tidligere danske statsminister har siden 2014 drevet konsulentvirksomheden Rasmussen Global, og han er blandt andet rådgiver for Ukraines præsident, Petro Porosjenko.

Netop dette kan tale imod, at Anders Fogh Rasmussen vil få en nominering, siger Henrik Urdal, der er leder af Institut for fredsforskning i Oslo.

- Selv om jeg egentlig er meget positiv over for, at man tænker ud af boksen, når man nominerer kandidater til komitéen, så er det klart, at det er uhyre vigtigt for legitimiteten af fredsprisen, at komiteen bag er uafhængig.

- Derfor skal Anders Fogh Rasmussen jo være uafhængig af interesser, der kan gøre ham inhabil i forhold til at tildele prisen til specifikke parter, siger Henrik Urdal til TV 2.

Et kontroversielt valg

Kritikere i norsk politik anfører, at Fogh Rasmussen har spillet en aktiv rolle i krigen i Irak, og at hans håndtering af Muhammed-krisen kan vise sig negativ.

Et andet kritikpunkt mod Anders Fogh Rasmussen er slet og ret, at han ikke er nordmand.

Der har aldrig tidligere siddet udlændinge i komitéen, der uddeler Nobels fredspris. En stor del af arbejdet i komitéen foregår desuden på norsk.

Jeg synes, det er uklogt at nominere en af dette årtis og forrige årtis krigshøge. Umiddelbart kan jeg ikke se, at han vil bidrage til at efterleve Nobels testamente Kari Elisabeth Kaski, fungerende leder, Sosialistisk Venstreparti

Nobelinstituttets direktør, Olav Njølstad, siger dog, at der ikke formelt er noget til hinder for, at komitéen kan have et ikke-norsk medlem.

Flere andre kandidater

Ifølge kilder i Norge skal Fremskrittspartiet nå at være kommet til enighed om en kandidat på onsdag i næste uge.

Aftenposten skriver, at Anders Fogh Rasmussen nævnes som et godt bud på et kandidatur sammen med blandt andre den tidligere norske justitsminister Anders Anundsen, Fremskrittspartiets tidligere viceformand i Stortinget, Kenneth Svendsen, og partiets tidligere udenrigspolitiske talsmand Kristian Norheim.

Derudover er forskningschef Asle Toje ved Nobelinstituttet ifølge avisen også i spil.

Medlemmer af komitéen, der uddeler Nobels fredspris, sidder for seks år ad gangen. Honoraret for at være med er 40.000 norske kroner om året. Oven i det dækkes rejseudgifter og ophold i forbindelse med møderne i komitéen.

Kritiske røster

Den kommende tid vil vise, om den tidligere danske statsminister vil få en plads i komitéen.

Allerede nu er der dog kritiske røster ude mod hans kandidatur flere steder i Norge. Lederen af Stortingets udenrigskomité, Anniken Huitfeldt, er skeptisk over for forslaget om at nominere Anders Fogh Rasmussen.

– Det er det norske Storting, som udnævner medlemmer til Nobelkomitéen, og det er en fin tradition, at vi finder norske kandidater, siger Huitfeldt til Aftenposten.

Også Sosialistisk Venstrepartis fungerende parlamentariske leder, Kari Elisabeth Kaski, er usikker på, om partiet vil acceptere Fogh Rasmussens kandidatur. Hun mener, at det må afklares, om Fogh Rasmussen har forbindelser, som gør, at han er afhængig af politiske interesser.

- Jeg synes, det er uklogt at nominere en af dette årtis og forrige årtis krigshøge. Umiddelbart kan jeg ikke se, at han vil bidrage til at efterleve Nobels testamente, siger Kaski til Aftenposten.

TV 2 har forsøgt at få en kommentar fra Anders Fogh Rasmussen.